KCE กำไรแข็งแกร่ง แถม ROE สุดหรู แนะนำ”ซื้อ”เป้า 123 บาท
KCE กำไรแข็งแกร่ง แถม ROE สุดหรู แนะนำ"ซื้อ"เป้า 123 บาท
28 มิ.ย. 2560

บล.ดีบีเอสฯ ระบุในบทวิเคราะห์วันนี้(28 มิ.ย.) ว่า บริษัท เคซีอี อีเลคโทรนิคส์ จำกัด (มหาชน) หรือ KCE สะท้อนเงินบาทแข็งค่าเทียบกับเหรียญสหรัฐด้วยการปรับเปลี่ยนสมมุติฐานค่าเงินบาทจากเดิมทั้งสองปีคือปี 60/61 เท่ากันคือ 36.6 บาทต่อเหรียญสหรัฐ เป็น 34.5 และ 35.0 บาทต่อเหรียญสหรัฐ ตามลำดับ ผลกระทบคือ อัตรากำไรขั้นต้นปรับลดลงจากเดิม คือปี 60 จาก 33.7% เป็น 33.5% และปี 61 จาก 34.3% เป็น 34.1% ยังผลให้มีการปรับประมาณการปีนี้และปี 61 ลดลง 3% และ 5% ตามลำดับ
แม้ต้นทุนทองแดงได้เพิ่มขึ้น แต่ก็ได้รับการชดเชยจากประสิทธิภาพการผลิตที่ดีขึ้น เนื่องจากโรงงานแห่งใหม่ สำหรับเฟส 1 และ 2 ได้ถึงจุดคุ้มทุน (Break Even) คือ อัตรการผลิตเป็น 100% มาตั้งแต่ 2Q59 โดยตอนนี้ก็ได้รับประโยชน์จากภาวะ Economy of Scales รวมทั้งการควบคุมต้นทุนการผลิต และสำหรับปีนี้ก็คาดว่าจะเริ่มเฟส 3 (+24% จากกำลังการผลิตปัจจุบัน) และนำไปสู่การได้รับประโยชน์จากภาวะ Economy of Scales เพิ่มขึ้นไปอีก
แนวโน้มแข็งแกร่งจากการเพิ่มกำลังการผลิต นั่นคือ เมื่อเสร็จ 3 เฟสจากโรงงานใหม่ กำลังการผลิตจะเพิ่มขึ้นถึง 68% เทียบกับปี 57 รวมทั้งความได้เปรียบในเชิงการแข่งขัน คาดว่าอัตราการเติบโตกำไรปีนี้และปีหน้าอยู่ในเกณฑ์ดีเป็น 14%/18% เทียบช่วงเดียวกันของปีก่อนตามลำดับ
ปรับเพิ่มคำแนะนำเป็นซื้อ จากเดิม ถือ  ประเมินราคาพื้นฐานใหม่ไว้ที่ 123.00 บาท ด้วย P/E ปี 61 (เลื่อนจากเดิมใช้ปี 60) เป็น 18 เท่า (+1.5 SD) ที่ให้ค่า P/E มาก เพื่อสะท้อนแนวโน้มกำไรที่แข็งแกร่ง และมี ROE ที่ระดับสูง  